จับตาตัวเลขศก. SET พรุ่งนี้ผันผวน กรอบ 1,410-1,420
บล.ฟิลลิป แนะนำให้ติดตามตัวเลขเศรษฐกิจของประเทศหลัก ซึ่งอาจทำให้ตลาดยังมีความผันผวนอยู่บ้าง โดยมองทิศทางการเคลื่อนไหวของหุ้นไทยในวันพรุ่งนี้ อาจจะยังผันผวนให้กรอบแนวต้าน 1,410-1,420 จุด
2 พ.ย. 2558

น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยวันนี้ (2 พ.ย.) ดีดตัวขึ้นแรงแต่มูลค่าการซื้อขายเบาบาง ต้องจับตาดูว่าเป็นแรงซื้อจากนักลงทุนกลุ่มใดที่กลับเข้ามาหนุนตลาด แต่การที่ตลาดปรับขึ้นมาก็ทำให้ผ่อนคลายความกังวลไปได้เล็กน้อย นอกจากนี้ยังมีปัจจัยในประเทศ ที่นักลงทุนยังรอดูการประชุมคณะรัฐมนตรี (ครม.) ในวันพรุ่งนี้ ซึ่งคาดว่าจะมีประเด็นการเร่งรัดลงทุนโครงสร้างพื้นฐานต่างๆ
“ตลาดหุ้นไทยวันนี้โดดเด่นกว่าตลาดหุ้นอื่นๆ อาจเป็นการรอประชุมครม.พรุ่งนี้ มีวาระเร่งรัดโครงสร้างพื้นฐาน ทำให้ระหว่างวันดัชนียืนเหนือ 1,400 จุดขึ้นมาได้ ภาพรวมเป็นการเปลี่ยนกลุ่มเล่น วันนี้เล่นหุ้นกลุ่มพลังงาน แบงก์บางตัวที่ราคาปรับตัวลดลงมากก่อนหน้า” น.ส.ธีรดากล่าว
อย่างไรก็ตาม ต้องติดตามตัวเลขเศรษฐกิจของประเทศหลัก ซึ่งอาจทำให้ตลาดยังมีความผันผวนอยู่บ้าง โดยมองทิศทางการเคลื่อนไหวของหุ้นไทยในวันพรุ่งนี้ อาจจะยังผันผวนให้กรอบแนวต้าน 1,410-1,420 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS มูลค่าการซื้อขาย 1,859.86 ล้านบาท ปิดที่ 5.65 บาท ไม่เปลี่ยนแปลง
PTTมูลค่าการซื้อขาย 1,660.56 ล้านบาท ปิดที่ 286.00 บาท เพิ่มขึ้น 11.00 บาท
KBANK มูลค่าการซื้อขาย 1,537.14 ล้านบาท ปิดที่ 178.00 บาท เพิ่มขึ้น 5.50 บาท
SCI มูลค่าการซื้อขาย 1,453.02 ล้านบาท ปิดที่  10.80 บาท เพิ่มขึ้น 1.10 บาท
SCB มูลค่าการซื้อขาย 974.89 ล้านบาท ปิดที่ 138.50 บาท เพิ่มขึ้น 5.00 บาท
 
ที่มา: สำนักข่าวอินโฟเควสท์